Ο **Ρενέ Λουίς Ντεφονταίν** (γαλλ. *René Louiche Desfontaines*, 14 Φεβρουαρίου 1750 – 16 Νοεμβρίου 1833) ήταν Γάλλος βοτανολόγος.

Ο Ντεφονταίν γεννήθηκε κοντά στο Τρανμπλαί της Βρετάνης και μαθήτευσε αρχικώς στο Κολέγιο της Ρεν. Το 1773 εγκαταστάθηκε στο Παρίσι για να σπουδάσει ιατρική. Το ενδιαφέρον του για τη βοτανική ξεκίνησε από διαλέξεις που έδινε ο Λουί Γκυγιώμ Λεμονιέ στον *Jardin des plantes* (βοτανικό κήπο). Μετέβαλε έτσι το πεδίο των σπουδών του και αρίστευσε στις νέες του μελέτες, τόσο ώστε εκλέχθηκε μέλος της Γαλλικής Ακαδημίας Επιστημών το 1783. Υπήρξε πάντως και μέλος της γαλλικής Εθνικής Ακαδημίας Ιατρικής.

Πέρασε δύο έτη στην Τυνησία και την Αλγερία, επιστρέφοντας με μία μεγάλη συλλογή δειγμάτων φυτών. Συνέγραψε το δίτομο έργο *Flora Atlantica* (= «Η χλωρίδα του Άτλαντος», 1798-1799), που περιέγραφε και όριζε για πρώτη φορά 300 γένη φυτών.

Εκτός της βοτανικής, ο Ντεφονταίν είχε συνεισφορά και στην ορνιθολογία. Παρουσίασε τα ευρήματα των ταξιδιών του στην Αφρική σε ένα τεύχος των *Memoires de L'Académie Royale des Sciences*. Παρά το ότι αυτό το τεύχος αντιστοιχεί στο έτος 1787, δεν εκδόθηκε παρά το 1789, ως μέρος της *Histoire de L'Académie Royale de Sciences* και σχεδόν χάθηκε μέσα στη Γαλλική Επανάσταση.

Το 1786 διορίσθηκε καθηγητής της βοτανικής στον *Jardin des Plantes*, διαδεχόμενος τον Λεμονιέ. Αργότερα έγινε διευθυντής του Εθνικού Μουσείου Φυσικής Ιστορίας, υπήρξε ένας από τους ιδρυτές του Ινστιτούτου της Γαλλίας και πρόεδρος της Γαλλικής Ακαδημίας Επιστημών. Κατά τους επαναστατικούς χρόνους διορίσθηκε στην Προσωρινή Επιτροπή Τεχνών.

Ο Ντεφονταίν δημιούργησε ένα φυτολόγιο γνωστό με την επωνυμία *Flora Atlantica*, που έχει 1.480 δείγματα και περιέχει πολλά δείγματα με βάση τα οποία ορίσθηκαν είδη της Λεκάνης της Μεσογείου. Κληρονομήθηκε στην πόλη των Παρισίων μετά τον θάνατό του.

Αμφότερα τα γένη *Desfontainia* και *Fontanesia* ονομάσθηκαν έτσι προς τιμή αυτού του επιστήμονα.

* Η πρότυπη συντομογραφία **Desf.** χρησιμοποιείται διεθνώς για να υποδηλώσει τον Ρενέ Λουίς Ντεφονταίν σε επιστημονικές αναφορές βοτανικών ονομασιών.

Εργογραφία
----------

Ο α΄ τόμος του *Flora atlantica*, 1797
* *Flora atlantica* (στα Λατινικά). **1**. Παρίσι: Leopold Gregoire Desgranges. 1797.
* *Flora atlantica* (στα Λατινικά). **2**. Παρίσι: Leopold Gregoire Desgranges. 1798.
* *Tableau de l'École de botanique du Muséum d'histoire naturelle* (στα Γαλλικά). Παρίσι: J.A. Brosson. 1804.

Παραπομπές
----------

1. ↑  «Desfontaines, René Louiche (1750-1833)». *Author Details*. IPNI. 2005. Ανακτήθηκε στις 6 Μαρτίου 2008.
2. ↑  biodiversitylibrary.org
3. ↑  Heintzman, Kit (2018). «A cabinet of the ordinary: domesticating veterinary education, 1766-1799». *The British Journal for the History of Science* **51** (2): 239-260. doi:10.1017/S0007087418000274. PMID 29665887.
4. ↑  *Herbarium R.L. Desfontaines (1750-1833)*. Brill. Ιανουάριος 1999. ISBN 9789004198487. Ανακτήθηκε στις 4 Μαΐου 2016.
5. ↑  «Desfontainia spinosa 'Harold Comber'». *Plant of the Month: June*. The Royal Horticultural Society. 2008. Αρχειοθετήθηκε από το πρωτότυπο στις 21 Μαρτίου 2008. Ανακτήθηκε στις 6 Μαρτίου 2008.
6. ↑  J.H. de La Billardière: *Icones plantarum Syriae rariorum*, Decas prima, 1791, σελ. 9
7. ↑  
Brummitt R.K.· Powell C.E. (1992). *Authors of Plant Names*. Royal Botanic Gardens, Kew. ISBN 1-84246-085-4.

Πηγές
-----

* Wikisource «René Louiche Desfontaines». *Εγκυκλοπαίδεια Μπριτάνικα*. **VII** (9η έκδοση). 1878, σελ. 129.
* Το λήμμα «Ντεφονταίν Ρενέ» στη *Νέα Ελληνική Εγκυκλοπαίδεια* «Χάρη Πάτση», τόμος 18, σελ. 485